text: Ældre kvinder bestjålet af tricktyve
  09 januar 2012 kl. 08.49
  To ældre kvinder i Kolding fik lørdag besøg af tricktyve.
  En 83-årig kvinde fra Kongebrogade blev omkring kl. 17 opsøgt i sit hjem af fire kvinder. Under påskud af at være nytilflyttere, der havde problemer med at åbne deres altanvindue, bad de den ældre kvinde om hjælp.
  Efter en halv time forlod de fire kvinder hjemmet. Efter de var gået, opdagede den ældre kvinde, at nogle af hendes smykker var forsvundet under besøget.
  Den 83-årige kunne ikke give noget signalement af kvinderne, skriver P4 Trekanten.
  Sidst på eftermiddagen samme dag blev en 82-årig kvinde kontaktet i sit hjem i Sdr. Havnegade af to kvinder. De fortalte, at de kom for at kontrollere en vandskade. 
  De skubbede den ældre kvinde ind i køkkenet og stjal 3.400 kroner.
  
  Sparsomt signalement
  Den 82-årige beskriver til P4 Trekanten de to tricktyve som "sigøjner-lignende". Den ene kvinde formodes at være omkring 24-25 år og havde en lang, sort jakke på.
  Den anden kvinde var i 30'erne og havde en trekvartlang, rustrød jakke på.
  Derudover havde de to kvinder et barn i klapvogn med.
  